Многія прысутныя прызналі, што праграме “Лістапада” даўно стала цесна ў рамках тыдня. Канешне, пашыраць колькасць фестывальных дзён немэтазгодна, але цалкам магчыма правесці частку мерапрыемстваў на некалькі тыдняў ранней ці пазней. Гэта дазволіла б зняць напружанне ў існуючай сітуацыі, калі конкурсныя прагляды ў розных намінацыях, а таксама гала-канцэрты, вечары памяці, юбілейныя сустрэчы праходзяць амаль у адзін і той жа час. Ды і на асобныя мерапрыемствы па-за межамі “Лістапада”, але пад яго лагатыпам, было б лягчэй прадаць білеты — гэта значыць, зарабіць частку неабходных для правядзення форуму грошай.